ก.อุตฯเร่งสรุปข้อมูลปัญหามาบตาพุดเสนอ ครม.ใหม่สัปดาห์หน้า
&nbsp;&nbsp;&nbsp;&nbsp;&nbsp;&nbsp; โพสต์ทูเดย์ &#8211; กระทรวงอุตฯ เพิ่งตื่น เร่งรวบรวมข้อมูลผลกระทบมาบตาพุดรายงานครม.สัปดาห์หน้า หลังโดนครม.ตีกลับครั้งก่อน
17 ธ.ค. 2552

โพสต์ทูเดย์ – กระทรวงอุตฯ เพิ่งตื่น เร่งรวบรวมข้อมูลผลกระทบมาบตาพุดรายงานครม.สัปดาห์หน้า หลังโดนครม.ตีกลับครั้งก่อน
               นายวิฑูรย์ สิมะโชคดี ปลัดกระทรวงอุตสาหกรรม เปิดเผยภายหลังร่วมกับหน่วยงานที่เกี่ยวข้องเพื่อรวบรวมผลกระทบจากปัญหามาบตาพุด ว่า กระทรวงอุตสาหกรรมได้ขอความร่วมมือให้ภาคเอกชนรายงานข้อมูลผลกระทบที่เกิดขึ้นจากปัญหามาบตาพุดส่งมาให้กระทรวงอุตสาหกรรมในวันที่ 18 ธ.ค. 2552 เพื่อที่จะนำข้อมูลไปรายงานต่อที่ประชุมคณะรัฐมนตรี (ครม.) ในสัปดาห์หน้า หลังจากที่การรายงานในครั้งที่แล้วไม่สอดคล้องกับที่ครม.ต้องการ
                ทั้งนี้ จากผลกระทบที่เกิดขึ้นในเบื้องต้นจะส่งผลกระทบต่อรายได้ต่อปีที่ผู้ประกอบการควรจะได้รับ 3.3 แสนล้านบาทต่อปี และจะกระทบต่อแรงงานที่เกี่ยวข้องแบ่งเป็นแรงงานที่อยู่ระหว่างการก่อสร้างจำนวน 3 หมื่นคน และแรงงานที่อยู่ในช่วงการดำเนินกิจการ 1.5 หมื่นคน 
                นอกจากนี้ จะมีการสรุปผลกระทบที่เกิดขึ้นของกิจการต่อเนื่อง หรือที่เกี่ยวข้อง โดยจะให้กรมโรงงานอุตสาหกรรม (กรอ.) และการนิคมอุตสาหกรรมแห่งประเทศไทย (กนอ.) ร่วมกันสรุปข้อมูลเพื่อให้เป็นไปในทิศทางเดียวกัน อีกทั้งจะเชิญตัวแทนจากกกระทรวงพลังงานมาเข้าร่วมสรุปข้อมูลด้วย 
                “กระทรวงอุตสาหกรรมแบ่งประเภทกลุ่มกิจการที่ได้รับผลกระทบออกเป็น 4 กลุ่ม ประกอบด้วย กลุ่มที่เริ่มประกอบกิจการแล้ว กลุ่มที่ก่อสร้างแล้ว กลุ่มที่อยู่ระหว่างการก่อสร้าง และกลุ่มที่อยู่ระหว่างการขอใบอนุญาต ซึ่งผู้ประกอบการบางรายให้ตัวเลขมาคร่าวๆ แต่ครม.ต้องการได้ข้อมูลที่เจาะลึกเป็นรายโครงการจึงต้องรวบรวมข้อมูลใหม่เพื่อไปรายงานอีกครั้ง” นายวิฑูรย์ กล่าว
              ขณะเดียวกัน กระทรวงอุตสาหกรรมจะประสานงานกับกระทรวงแรงงาน เพื่อหาทางช่วยเหลือแรงงานที่อาจจะตกงานระว่างการดำเนินกิจการ โดยในเบื้องต้นกระทรวงอุตสาหกรรมมีนโยบายไม่ให้เกิดการเลิกจ้างงานให้มากที่สุด 
               นายประสาน ตันประเสริฐ ประธานคณะกรรมการการนิคมอุตสาหกรรมแห่งประเทศไทย (บอร์ดกนอ.) กล่าวว่า กระทรวงอุตสาหกรรมจะแบ่งกลุ่มประเภทกิจการว่าโครงการไหนจะสามารถขอผ่อนผันจากศาลได้ เนื่องจากผ่านการทำรายงานผลกระทบด้านสิ่งแวดล้อม (อีไอเอ) ก่อนรัฐธรรมนูญปี 2550 โดยขณะนี้คาดว่าจะมีโครงการที่เข้าข่ายนี้จำนวน 10-15 โครงการ 
               ผู้สื่อข่าวรายงานว่า ขณะนี้นายชาญชัย ชัยรุ่งเรือง รมว.อุตสาหกรรม กำลังหาเที่ยวบินบินกลับจากการเดินสายชักจูงการลงทุนใน 3 ประเทศคือ เยอรมนี อิตาลีและสวิสเซอร์แลนด์ เพื่อกลับมาเข้าร่วมประชุม ครม.ในวันที่ 22 ธ.ค.นี้ จากเดิมที่มีกำหนดการเดินทางกลับในวันที่ 24 ธ.ค. หลังจากที่นายกรัฐมนตรีได้มีการสอบถามรายละเอียดเกี่ยวกับผลกระทบจากปัญหามาบตาพุดในส่วนของกระทรวงอุตสาหกรรมในที่ประชุม ครม.แต่กระทรวงอุตสาหกรรมไม่สามารถให้ข้อมูลได้อย่างครบถ้วน
              นพ.วรรณรัตน์ ชาญนุกูล รมว.พลังงาน กล่าวว่า ได้สั่งให้สำนักงานนโยบายและแผนพลังงาน (สนพ.) สรุปผลกระทบที่จะเกิดขึ้นจากปัญหามาบตาพุด และหาทางออกของการแก้ปัญหาทั้งหมดว่าเป็นอย่างไร โดยเฉพาะปัญหาขาดแคลนแอลพีจี ปัญหาสถานะเงินกองทุนพลังงาน ที่ต้องเข้ามาอุดหนุนการนำเข้าก๊าซแอลพีจีเพิ่มขึ้น ซึ่งกระทรวงพลังงานขอยืนยันจุดยืนที่ว่าไม่ต้องการเห็นกองทุนติดลบหรือเป็นหนี้ เพราะนั่นหมายถึงประชาชนผู้ใช้น้ำมันต้องมาร่วมแบกภาระเพิ่มขึ้น ดังนั้น หากจำเป็นก็อาจจะต้องปรับขึ้นราคาก๊าซหุงต้มก่อนกำหนดเดิมที่จะตรึงราคาไว้ถึงเดือนสิงหาคม 2553